Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Фондација за интернет и општество„ Метаморфозис“ -Скопје, поднесенa против Решение на Министерство за земјоделство, шумарство и водостопанство, по предметот Барање за пристап до информации од јавен карактер, на 08.05.2023 година, го донесе следното

 **Р Е Ш Е Н И Е**

1.**Жалбата** изјавена од Фондација за интернет и општество„ Метаморфозис“ -Скопје, поднесенa против Решението на Министерство за земјоделство, шумарство и водостопанство бр.03-3788/4 од 11.04.2023 година, заведена во Агенцијата под бр.08-176 на 25.04.2023 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган**.

2.**Решението на Имателот на информации бр.03-3788/4 од 11.04.2023 година се поништува**.

3.**Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата**.

 **О Б Р А З Л О Ж Е Н И Е**

Фондацијата за интернет и општество „ Метаморфозис - Скопје,“ како што е наведено во Жалбата, на 22.03.2023 година поднела Барање за пристап до информации од јавен карактер до Министерството за земјоделство, шумарство и водостопанство, со кое побарала преку е-маил да и биде доставен електронски запис од следната информација:

„-Вкупен број на информации кои се означени со некој од степените за класификација на информацијата во 2022, односно:

* Број на информации кои се означени со степенот “државна тајна во 2022
* Број на информации кои се означени со степенот “строго доверливо” во 2022
* Број на информации кои се означени со степенот“ доверливо” во 2022
* Број на информации кои се означени со степенот “ интерно”во 2022.
* Број на информации кои се означени со степенот “за ограничена употреба во 2022.”

 -Вкупен број на информации чиј рок е продолжен поради доверливост на податокот, во 2022.“

 Постапувајќи по наведеното Барање, Имателот на информации донел Решение бр.03-3788/4 од 11.04.2023 година, со кој го одбил пристапот до бараната информација, образложувајќи дека утврдил оти „...бараните информации се класифицирани информации согласно Законот за класифицирани информации кои претставуваат исклучок од информациите од јавен карактер...По направената проценка на предметното барање од страна на офицерот за безбедност на класифицирани информации е утврдено дека со објавувањето на информациите последиците врз интересот кој се заштитува се поголеми од јавниот интерес што би се постигнал со објавувањето на информациите“.

 Незадоволен од образложението на добиеното Решение, Барателот на информации на 25.04.2023 година достави Жалба до Агенцијата, заведена во нејзината Архива под бр. 08-176. Во Жалбата, меѓу другото, жалителот наведува дека е повредено неговото право на пристап до бараните информации од причина што Имателот на информации не постапил согласно член 10, став 1 точка 21 и член 6 став 4 од Законот за слободен пристап до информации од јавен карактер, не земајќи ги предвид и член 6 став 1 точка 3, точка 12 и точка 15 од Законот за класифицирани информации. Притоа наведува и пример од позитивната судска пракса, кој се однесува на постапки по барања за добивање на „статистички податоци“.

Агенцијата, со електронски допис од 25.04.2023година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно со Решението бр.03-3788/4 од 11.04.2023 година го одбил пристапот до бараните информации, повикувајќи се на член 6 став 1 точка 1 од истиот Закон, без претходно да го консултира и член 10 од истиот Закон.

Во случајот, Барателот на информации побарал статистички податоци, односно

„**Вкупен број на информации** кои се означени со некој од степените за класификација на информацијата во 2022 и **вкупен број** на информации чиј рок е продолжен поради доверливост на податокот, во 2022 “, кои претставуваат податоци наведени во член 10 став 1 алинеја 21 од Законот за слободен пристап до информации од јавен карактер. Според наведената законска норма, Имателот на информации е должен да ја информира јавноста преку својата интернет страница со објавување на „статистички податоци за работата...кои произлегуваат од надлежноста и работата на имателот на информации“.

Во член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер“ е информација во која било форма што ја создал или со која располага имателот на информацијата согласно со неговите надлежности.

Агенцијата му укажува на Имателот на информации дека е должен одново да го разгледа предметното Барање и, пред да донесе ново решение, одново да утврди дали бараната информација е статистички податок кој произлегува од надлежноста на Министерството утврдена со Закон.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**